- 1 Tesalonika
- <
- 2
- >

2
Paulus ikam uraata su Tesalonika
1 O niom toŋmatiziŋ tiam, ituyom kuute: Indeeŋe tau ama mi itiŋan tombotmbot na, uraata tiam itop som. Iur ŋonoono. ✡ 1Tes 1:5,9 2 Mi niom ko motoyom iŋgal: Muŋgu, indeeŋe ta amkam uraata su kar Pilipai na, tibalis yam ma amre yoyouŋana biibi, mi tipamiaŋ yam kat. Mi kaimer ma ama ampet tiom na, parzooroŋana ipet ma tomtom tikam pataŋana biibi piam mini. Tamen Anutu ipombol yam, tana amoto som, mi amender mbolŋana, mi amso yom pa uruunu ambaiŋana ta Anutu iswe piti na. ✡ Ŋgo 16:19+, 17:1+; Pil 1:30 3 Niam sombe amkam sua pizin tomtom be ampombol zin, na ampandelndel zin som, mi ampakamkaam zin som. Amzzo sua ŋonoono men. Mi amzzo raama leleyam ŋgeezeŋana. ✡ 2Kor 2:17, 4:2 4 Anutu, ni itoombo yam ma ire yam kembei amrao pa uraata kek, tanata indemeere yam mi iur uruunu ambaiŋana imar nomoyam. Tana niam sombe amzzo zin tomtom pa uruunu ambaiŋana, na amkamam ŋgar biibi pa Anutu ta itirtiiri leleyam i be ni leleene ambai pa uraata tiam. Mi zin tomtom, sombe lelen ambai piam, o lelen ambai piam som, na amkamam ŋgar biibi pa koroŋ ta kembei som. ✡ 1Kor 4:2+; Ga 1:10; 1Tim 1:11; Tit 1:3
5 Mi niom kuute: Indeeŋe ta itiŋan tombotmbot na, amkamam sua mbuyeeneŋana bekena amkam leleyom pa i na som. Mi amkam pakaamŋana sa bekena amwatke leyam koroŋ tiom na som. Sua tio ti, ŋonoono men. Anutu ire yo mi aŋso. ✡ Ŋgo 20:33; Ro 1:9; 2Kor 2:17 6 Mi niam amkamam be niom, som tomtom pakan kiwit uruyam mi kapakur yam na som. ✡ Yo 5:41,44; 2Kor 11:7+
7 Ŋonoono, niam ŋgoŋana ki Krisi. Tana irao be amkeke piom, mi amur sua piom be ku'uulu yam. Tamen amkamam ta kembei som. Amkamam mbulu luumuŋana men piom, kembei moori ta mataana pa lutuunu bizin munmun. ✡ 2Tim 2:24 8 Pa niam amur kat leleyam piom. Tana leleyam be amkam uruunu ambaiŋana ki Anutu men piom na som. Amso amzem ituyam ma amwe leyom tomini. Paso, leleyam piom ilip. ✡ Ŋgo 20:24; 2Kor 12:15; Pil 2:17 9 O toŋmatiziŋ tiam, niom ko motoyom iŋgalŋgal. Indeeŋe ta itiŋan tombotmbot mi amkamam uruunu ambaiŋana piom na, leleyam be amkam pataŋana piom som. Tana ambelmbel uraata biibi pa nomoyam ikot mbeŋ ma aigule, bekena amkam leyam pat be iuulu yam. ✡ Ŋgo 18:3+, 20:34; 1Kor 4:12; 2Kor 11:9, 12:15
10 Tana mbulu ta amkamam piom wal ta kuurla na, ituyom kere kek. Mi Anutu tomini ire. Niam ti amkam ŋoobo mbulu sa piom som. Mbulu ta amkamam na, potomŋana mi ndeeŋeŋana men. 11-12 Mi niom kuute: Mbulu kembei ta tamanda bizin tikamam piti i, ta amkamam ma ikot yom tataŋa. Pa ampakirkiiri yom, mi ampombolmbol yom be kikiskis kat sua ki Anutu. Mi kwoyam imbol piom ta kembei: Kapa pai tiom ma ambai men. Naso mbulu tiom itop la kampeŋana ki Anutu. Pa ni iboobo yom be kombotmbot la peeze kini ma ila irao kala kar kini mi kombot lela azuŋka kini leleene. ✡ Ŋgo 20:31; Ep 4:1; Pil 1:27; Kol 1:10; 1Pe 5:10
Zin Tesalonika urlaŋana kizin imbol kat, tabe timender mbolŋana pa pataŋana
13 Uunu toro ta gorgori niam leleyam ambai pa Anutu mi ampakurkuri, ina ta kembei: Indeeŋe ta amkam sua ki Anutu piom na, keleŋ sua tiam tana mi kere kembei sua sorok kizin tomtom som. Niom kikilaala kat kembei ina Anutu itunu sua kini, mi kakan la. Mi niom wal tau kuurla na, sua tana ikamam uraata la leleyom men i. ✡ Ga 1:11+; 1Tes 1:5
14 Niom toŋmatiziŋ tiam, mbulu tamen ta ipet piom, mi zin wal ki Krisi ta timbotmbot lele pakaana ki Yudea na. Pa zin wal ta niomŋan kar ta na, tikamam pataŋana piom, raraate kembei ta zin Yuda tikamam pa waen bizin ta tiurla ki Krisi na. ✡ Ŋgo 17:5+; Ibr 10:33+ 15 Kere. Zin Yuda, muŋgu tipun Merere Yesu Krisi mi Anutu kwoono bizin ma timetmeete. Mi iŋgi tiseseeze niam motoyam tomini. Tana Anutu leleene pizin som kat. Pa tiurur koi pa tomtom ta boozomen. ✡ Mt 5:12; Mt 23:34+; Ŋgo 2:23 16 Mi iŋgi lelen be amkam sua pizin wal ta Yuda somŋan i pepe, mi tikamam be tisekaala zaala piam. Paso, lelen be Anutu ikamke zin wal ta Yuda somŋan i pepe. Tana sanaana kizin ta gorgori tinoknok, ta iŋgi indoundou ma iwe biibi kat, mi ikamam be ise ka seŋgaaŋa i. Tana iŋgi be Anutu kete malmalŋana kini ise kizin mi ikam kat zin. ✡ Mt 23:32+; Ŋgo 13:45,50, 17:5
Paulus leleene ilip kat be ire zin Tesalonika mini
17 O niom toŋmatiziŋ tiam, niom kuute: Zin Yuda timaŋga piam, tabe tikam ma loŋa amzem yom, mi mazwaana ri tiŋgi taparmbot molo piti. Tamen leleyam na, imbotmbot raama yom men. Tana ambot mi amkamam kinkiini be ama mini. ✡ Ŋgo 17:5-10 18 Pa leleyam ilip kat be amre motoyom mini. Nio Paulus aŋrru zaala be aŋma. Tamen aŋmaŋga be aŋma na som. Beso aŋmaŋga mini na som. Pa Tomtom Sanaana ta isekalkaala zaala piam. ✡ Ro 1:13, 15:22 19 Keleŋ. Merere Yesu Krisi isombe imiili ma imar, na niam ko amur motoyam pa sokorei? Mi sokorei tabe ikam yam ma niyam ise, mi menmeen yam isu kereene uunu? Mi sokorei ta ko iwe kembei kadoono ambaiŋana piam? Ina niom tau! ✡ Pil 2:15+, 4:1; 2Tes 1:4 20 Ŋonoono kat. Niom tina, ta ko kakam yam ma menmeen yam biibi mi niyam ise. ✡ 2Kor 1:14; 1Tes 3:13; Tur 1:7

- 1 Tesalonika
- <
- 2
- >

✡2:1: 1Tes 1:5,9

✡2:2: Ŋgo 16:19+, 17:1+; Pil 1:30

✡2:3: 2Kor 2:17, 4:2

✡2:4: 1Kor 4:2+; Ga 1:10; 1Tim 1:11; Tit 1:3

✡2:5: Ŋgo 20:33; Ro 1:9; 2Kor 2:17

✡2:6: Yo 5:41,44; 2Kor 11:7+

✡2:7: 2Tim 2:24

✡2:8: Ŋgo 20:24; 2Kor 12:15; Pil 2:17

✡2:9: Ŋgo 18:3+, 20:34; 1Kor 4:12; 2Kor 11:9, 12:15

✡2:11-12: Ŋgo 20:31; Ep 4:1; Pil 1:27; Kol 1:10; 1Pe 5:10

✡2:13: Ga 1:11+; 1Tes 1:5

✡2:14: Ŋgo 17:5+; Ibr 10:33+

✡2:15: Mt 5:12; Mt 23:34+; Ŋgo 2:23

✡2:16: Mt 23:32+; Ŋgo 13:45,50, 17:5

✡2:17: Ŋgo 17:5-10

✡2:18: Ro 1:13, 15:22

✡2:19: Pil 2:15+, 4:1; 2Tes 1:4

✡2:20: 2Kor 1:14; 1Tes 3:13; Tur 1:7

© 1996 BSPNG