- Galesia
- <
- 3
- >

3
Tutu itooro zin Galesia kan som, mi ikam Bubuŋana pizin som
1 O niom Galesia koyom, niom tina katalli kat! Asiŋ ipakankaana ŋgar tiom? Muŋgu niam amso yom pa Yesu Krisi ma kembei ta ituyom kombot mi kere i tipuni sala ke pambaaraŋana.✡Ga 5:7 2 Lak, aŋso aŋwi yom pa koroŋ ta. Niom kakam Anutu Bubuŋana be parei? Kototo tutu ta ni izeebe yom, som keleŋ uruunu ambaiŋana mi kuurla men?✡Ŋgo 2:38; Ro 10:16+; Ep 1:13 3 Niom tina, ŋgar tiom ikankaana kat! Indeeŋe ta Anutu ikam uraata piom mata popoten, mi ikam yom ma kewe lene na, kapase pa Bubuŋana mburaana. Mi iŋgi parei ta kusu mini, mi koso kapase pa ituyom mburoyom mi mbulu tiom be iurpe yom ma kewe ŋgeezeŋoyom kat? 4 Ko mbulu boozomen ta ipet piom kek na iwe koroŋ sorok? Som! 5 Mi parei? Anutu izebzeebe yom pa Bubuŋana, mi ikamam mos bibip ila mazwoyom pa so uunu i? Niom kototo tutu ta ni ikamam, som kuurla men uruunu ambaiŋana?
Abaraam ipatooŋo iti pa zaala ki urlaŋana
6 Motoyom imiili pa Abaraam. Sua ki Anutu iso parei pini? Iso:
Abaraam iurla ki Anutu, tanata Anutu ipomoozi, mi ire i kembei ni tomtom ndeeŋeŋana.✡Un 15:6; Ro 4:3; Yems 2:23
7 Tana iti tuute: Abaraam popoŋana kini ŋonoono, ina zin tomtom ta tiurla.✡Yo 8:39; Ro 4:11+ 8 Mi sua ki Anutu iso muŋgu kek ta kembei: Urlaŋana ko iwe zaala pizin wal ta Yuda somŋan i be Anutu ikam zin ma tiwe ndeeŋeŋan pa ni mataana. Pa Anutu iso uruunu ambaiŋana pa Abaraam ma iso:
Nu ko we zaala pa wal ta boozomen be tikam kampeŋana ambaiŋana.✡Un 12:3, 18:18, 22:18; Ŋgo 3:25
9 Tana zin wal ta so titoto zaala ki urlaŋana kembei ta Abaraam, inako tikam kampeŋana ambaiŋana kembei ta muŋgu Abaraam ikam na.✡Ro 4:16
Zaala ki tutu toŋana na, ka pataŋana biibi
10 Zin wal ta so tipase pa zaala ki tutu be ikam zin ma tiwe ndeeŋeŋan pa Anutu mataana, inako tindeeŋe pataŋana biibi. Pa Anutu kete malmalŋana kini ko imbotmbot se kizin. Ka sua tibeede pataaŋa kek ta kembei:
Koroŋ boozomen ta tibeede se ro ki tutu na, niom bela kototo ma imap kat. Mi zin wal ta so tikam ta kembei som, inako tindeeŋe pataŋana biibi. Pa Anutu kete malmalŋana kini ko imbotmbot se kizin.✡Lo 27:26
11 Tana mbulu ki tutu toŋana ko iwe zaala pa tomtom sa be iwe ndeeŋeŋana pa Anutu mataana na som. Ina imbot mat. Pa sua ki Anutu iso ta kembei:
Tomtom ta sombe iurla, nako iwe ndeeŋeŋana mi ikam mbotŋana ta ki Anutu i.✡Hab 2:4; Ro 1:17; Ga 2:16; Ibr 10:38
12 Mi zaala ki tutu toŋana na, ipa ndel kat pa zaala ki urlaŋana. Pa zaala ki tutu iso ta kembei:
Tomtom ta sombe ito kat mbulu ta boozomen tiŋgi, nako imbot ambai.✡Wkp 18:5; Ro 10:5
13 Tana tutu ikam ma Anutu kete malmalŋana kini imbotmbot se kiti. Tamen Yesu, ni itatke iti pa pataŋana tana. Pa ikam murindi mi ibaada Anutu kete malmalŋana kini sala ke pambaaraŋana kek. Ka sua imbot pataaŋa ta kembei:
Tomtom ta sombe tipuni sala ke, na Anutu kete malmalŋana kini ko imbot se kini.✡Lo 21:23; Ro 8:3; 2Kor 5:21
14 Mi mbulu tana, Krisi ikam bekena kampeŋana ta muŋgu Abaraam ikam na, ise kizin wal ta Yuda somŋan i tomini. Naso urlaŋana kiti iwe zaala piti, mi takam Bubuŋana ta muŋgu Anutu imbuk sua pa na.✡Yo 20:22; Ŋgo 2:33
Tutu irao iyembut sua mbukŋana som. Pa sua mbukŋana ipet muŋgu, mana tutu
15 O niom toŋmatiziŋ tio, iŋgi be aŋkam sua tooroŋana pa mbulu ta gorgori iwedet i. Sua mbukŋana ta topombol ma imbol kat, na kaimer tomtom toro sa ko irao iyembut sua tana, som iseeŋge pa sua pakan na som. Paso, sua tana imbol kek. 16 Ayo, takam ŋgar pa sua ta muŋgu Anutu imbuk la ki Abaraam na. Sua ki Merere iso parei? Iso Anutu imbuk sua tana pa Abaraam mi popoŋana kini. Iso pa popoŋana boozo som. Iso pa tamen ŋonoono. Mi ina Krisi tau.✡Un 12:7, 22:18, 24:7 17 Sua tio ti na, ka uunu ta kembei: Anutu imbuk sua pa Abaraam, mi ndaama boozo kat (430) imap mana, ikam tutu pizin Israel. Tana tutu irao iyembut sua mbukŋana tana na som. Pa imar kaimer.✡Un 15:13+; Kam 12:40+; Ŋgo 7:6 18 Mi kere. Sombe mbulu ki tutu toŋana ta iwe zaala piti be takam matamur ki Anutu, inako parei pa sua mbukŋana tana? To iwe koroŋ sorok. Mi som. Pa Anutu ikampe Abaraam, mi imbuk sua pini be ikam matamur tana pini sorok.✡Ro 4:13+, 11:6
Uunu ta Anutu ikam tutu piti
19 Mi kena uunu parei ta Anutu ikam sua mbukŋana muŋgu, mana isu mini mi ikam tutu piti? Iŋgi ko aŋso ka uunu. Anutu iur tutu bekena ipei ŋgar kizin tomtom ma tikilaala sanaana kizin, mibe iyaraama sanaana kizin. Mi isombe tutu tina ko imbol ma imbot ma irao popoŋana *Popoŋana ti, ni Krisi. tau ni imbuk sua pini na imar. Tutu na, zin aŋela ta tikam la ki Mose, to ni kadoono ikam pizin Israel.✡Yo 1:17; Ŋgo 7:38,53; Ro 5:20, 7:7 20 Mi sua mbukŋana na, Abaraam ileŋ la ki Anutu itunu kwoono. Wal toro sa tiwe zaala pa som. Pa Anutu tamen ta imbotmbot.✡1Tim 2:5; Ibr 8:6, 9:15, 12:24
21 Mi parei, ko sua mbukŋana ki Anutu mi tutu kini tiporrou? Som. Sombe tutu ta takam kek na irao iwe zaala piti be takam mbotŋana ta ki Anutu i, so tewe ndeeŋeŋanda pa zaala ki tutu. 22 Mi iŋgi som. Pa sua ki Anutu iso kat ta kembei: Iti ta boozomen na, kembei zin wal tau timbotmbot lela ruumu sanaana leleene. Pa sanaana ikis ti lup, ma lende zaala sa som. Naso tuurla ki Yesu Krisi, mi urlaŋana kiti iwe zaala piti be takam koroŋ ambaiŋana ta muŋgu Anutu imbuk sua pa na.✡Ro 3:9+, 11:32; Ga 3:14
23 Tana indeeŋe zaala ki urlaŋana ipet mat zen na, tutu ta imborro iti. Ikiskis ti ma kembei ta tombotmbot lela ruumu sanaana leleene. Mi tombot ta kembei ma irao Anutu iswe zaala ki urlaŋana ma ipet kat mat.✡Ga 4:3; Ibr 9:10 24 Kakam ŋgar pizin mbesooŋo ta timborro zin pikin ma irao tiwe tomtom na. Ina kembei ta uraata ki tutu. Pa Anutu iur tutu be imborro iti, mibe ikam ti ma tala ki Krisi. Naso tewe ndeeŋeŋanda pa zaala ki urlaŋana.✡Ŋgo 13:39; Ro 10:4 25 Mi iŋgi zaala ki urlaŋana ipet kek, tana tombot la zaala ki tutu mini som.✡Ro 7:6, 10:4; Ibr 7:18, 8:13
Zin wal ta tiurla ki Krisi, ta tiwe Anutu lutuunu bizin
26 Niom wal ta kesekap la ki Yesu Krisi i, na urlaŋana ta iwe zaala piom ta boozomen ma kewe Anutu lutuunu bizin.✡Yo 1:12; Ro 8:14+ 27 Pa niom wal ta kakam yok bekena kesekap la ki Krisi na, Krisi iwe kembei ta kawaala kokouŋana be ipakaala yom ta boozomen. Pa kakami raama mbulu kini ma iwe leyom kek.✡Ro 6:3, 13:14 28 Mi niom ta boozomen na, raraate men pa Anutu mataana. Sombe niom Yuda, som Yuda som, som tomtom ŋonoono, som sorrokŋoyom, som moori, som tomooto, ina koroŋ sorok. Pa Yesu Krisi ilup yom ta boozomen ma kewe tamen kek.✡Yo 10:16; Ro 10:12+; 1Kor 12:13; Kol 3:11 29 Mi sombe kewe Krisi lene, na kewe Abaraam popoŋana kini tomini, mi zoyom pa matamur ta muŋgu Anutu imbuk sua pa na.✡Un 21:12; Ro 9:7+

- Galesia
- <
- 3
- >

✡3:1: Ga 5:7

✡3:2: Ŋgo 2:38; Ro 10:16+; Ep 1:13

✡3:6: Un 15:6; Ro 4:3; Yems 2:23

✡3:7: Yo 8:39; Ro 4:11+

✡3:8: Un 12:3, 18:18, 22:18; Ŋgo 3:25

✡3:9: Ro 4:16

✡3:10: Lo 27:26

✡3:11: Hab 2:4; Ro 1:17; Ga 2:16; Ibr 10:38

✡3:12: Wkp 18:5; Ro 10:5

✡3:13: Lo 21:23; Ro 8:3; 2Kor 5:21

✡3:14: Yo 20:22; Ŋgo 2:33

✡3:16: Un 12:7, 22:18, 24:7

✡3:17: Un 15:13+; Kam 12:40+; Ŋgo 7:6

✡3:18: Ro 4:13+, 11:6

*3:19: Popoŋana ti, ni Krisi.

✡3:19: Yo 1:17; Ŋgo 7:38,53; Ro 5:20, 7:7

✡3:20: 1Tim 2:5; Ibr 8:6, 9:15, 12:24

✡3:22: Ro 3:9+, 11:32; Ga 3:14

✡3:23: Ga 4:3; Ibr 9:10

✡3:24: Ŋgo 13:39; Ro 10:4

✡3:25: Ro 7:6, 10:4; Ibr 7:18, 8:13

✡3:26: Yo 1:12; Ro 8:14+

✡3:27: Ro 6:3, 13:14

✡3:28: Yo 10:16; Ro 10:12+; 1Kor 12:13; Kol 3:11

✡3:29: Un 21:12; Ro 9:7+

© 1996 BSPNG