- Yems
- <
- 4
- >

4
Tuur lelende pa koroŋ toono kan pepe
1 Uunu parei ta malmal mi ŋoŋi imbotmbot la mazwoyom? Keteyom izze pa koroŋ bozboozo tau! Tabe ipiyotyooto mbulu tana.✡Ro 7:23; 1Pe 2:11 2 Pa sombe keteyom ise pa koroŋ sa, to kakam kinkiini be kakam. Mi sombe karao be kakam som, to motoyom mburmbur pa waeyom bizin koroŋ kizin. Tabe keteyom malmal, mi niomŋan koŋooŋo ma koporou, mi kaparpun yom mabe kemetmeete. Nio aŋso kat piom. Koroŋ ta niom leleyom pa na, kakam som paso, kuzuŋzuŋ Anutu pa koroŋ tana som. 3 Mi sombe kusuŋi pa koroŋ sa, na ni ko irao ileŋ la suŋŋana tiom som. Paso, ŋgar tiom ambai som, mi leleyom pa koroŋ soroksorok ki kuliyom men.✡Mbo 66:18; 1Yo 3:22
4 Niom wal pakamkaamŋoyom! Sua ta kumbuk pa Anutu be kewe ni lene kat, ta kipizil ndemeyom pa kek. Niom kuute som? Tomtom ta sombe iur kat leleene pa koroŋ toono kan, na ni iwe Anutu ka koi. Pa wal boozomen ta so tiur kat lelen pa koroŋ toono kan, ina tiur koi pa Anutu.✡Mbo 73:27; Mt 6:24; Yo 17:14; Ro 8:7+; 1Yo 2:15 5 Ka sua tibeede pataaŋa kek ta kembei: “Bubuŋana ta Anutu iur la lelende na, ŋgar kini imbol be ikam ti ma tewe ni lene men.” Sua tina ŋonoono men. Kokena niom kosombe ina sua sorok.✡Kam 20:3, 34:14; Ga 5:17
6 Mi Anutu kampeŋana kini, ina biibi ma ilip. Tana sua lwoono toro iso ta kembei:
Zin wal ta tipakurkur zitun na, Anutu ikototo zin.
Mi zin wal ta tikototo zitun na, ni ikampewe zin.✡Mbo 138:6; Tut 3:34; Lu 14:11; 1Pe 5:5 7 Tana kokoto ituyom, kembeeze pa Anutu, mi koporou mbolŋana be kiziiri Tomtom Sanaana. Naso iko piom.✡Ep 4:27, 6:11+; 1Pe 5:8+; 1Yo 5:18 8 Mi koŋuru Anutu. Naso ni imbot kolouŋana piom. O niom tomtom sananŋoyom, kuurpe mbulu tiom ma ambai. Mi niom ta ŋgar tiom iwe ruruŋa na, kuurpe leleyom ma iŋgeeze.✡Mbo 24:4+, 73:28; Yems 1:8; 1Yo 3:3 9 Keseeŋge mi menmeen yom mini pepe. Kayamaana kat sanaana tiom, mi leleyom ipata pa, mi kataŋ. Kakam tiŋiizi, mi leleyom ipata kat pa sanaana tiom.✡Mt 5:4; Lu 6:25 10 Mi kokoto ituyom pa Merere mataana. Naso ni iwit yom.✡Mt 23:12; 1Pe 5:6
Taŋgal sua pa waende bizin pepe
11 O niom toŋmatiziŋ tio, niomŋan waeyom bizin kaparŋgal sua piom pepe. Pa tomtom ta sombe itirtiiri waene bizin pa mbulu kizin mi iŋgalŋgal sua pizin na, irepiili tutu ki Krisi, mi isombe iur itunu ma iwe biibi pa. Pa Krisi iso piti be tuur lelende pizin tomtom. Tana nu sombe tirtiiri waem bizin pa mbulu kizin, na nu to tutu kini tana mini som.✡Mbo 15:3; Lu 6:37; Ro 2:1; 1Pe 2:1 12 Pa Anutu itutamen ta tutu katuunu, mi zaana be itiiri zin tomtom pa mbulu kizin. Mi ni itutamen ta irao be ikamke zin, mi irao be ipasaana zin. Tana nu asiŋ ta sombe tiiri waem bizin pa mbulu kizin, mi so zin sananŋan?✡Mt 10:28; Ro 14:4
Tapase pa itundu pepe
13 Keleŋ! Niom ta kozzo ta kembei: “Koozi som gaaga, to amkwai ma amla pa lele toro. Mi ko ambot pa puulu pakan mi amkam mburooŋo be amkam leyam koroŋ boozo.”✡Lu 12:16+ 14 Niom tina, wal kankaanaŋoyom! Koroŋ tabe ipet ta gaaga i, niom komboro? Som. Mi swoyom ta kembena. Ituyom komboro som. Pa mbotŋana tiom isu toono ti, ina kembei ta you ka kakoi ta ikumuundu, mi imbot rimen, to imap.✡Mbo 39:4-11, 109:23; Yems 1:10+ 15 Tana koso men ta kembei: “Sombe Anutu leleene, inako tombot mi takam uraata ti. Mi so som, inako som.”✡Ŋgo 18:21; Ibr 6:3 16 Tamen niom kozzo kembena som. Mi kapase pa ituyom mburoyom mi kalŋoyom izalla sorok. Mbulu ta kembei, ina ambai som kat. 17 Mi kere. Tomtom sa, sombe iute mbulu ambaiŋana tabe ikam i, mi tamen ikam som, ina ni ikam sanaana.✡Lu 12:47; Yo 9:41

- Yems
- <
- 4
- >

✡4:1: Ro 7:23; 1Pe 2:11

✡4:3: Mbo 66:18; 1Yo 3:22

✡4:4: Mbo 73:27; Mt 6:24; Yo 17:14; Ro 8:7+; 1Yo 2:15

✡4:5: Kam 20:3, 34:14; Ga 5:17

✡4:6: Mbo 138:6; Tut 3:34; Lu 14:11; 1Pe 5:5

✡4:7: Ep 4:27, 6:11+; 1Pe 5:8+; 1Yo 5:18

✡4:8: Mbo 24:4+, 73:28; Yems 1:8; 1Yo 3:3

✡4:9: Mt 5:4; Lu 6:25

✡4:10: Mt 23:12; 1Pe 5:6

✡4:11: Mbo 15:3; Lu 6:37; Ro 2:1; 1Pe 2:1

✡4:12: Mt 10:28; Ro 14:4

✡4:13: Lu 12:16+

✡4:14: Mbo 39:4-11, 109:23; Yems 1:10+

✡4:15: Ŋgo 18:21; Ibr 6:3

✡4:17: Lu 12:47; Yo 9:41

© 1996 BSPNG