- 2 Korin
- <
- 4
- >

4
Uruunu ambaiŋana ki Krisi ta iur mat piti
1 Tana Anutu, ni imuŋai yam mi iur uraata ti imar nomoyam. Tanata niam irao leleyam ipata mi amzem uraata tiam ti na som.✡ 1Kor 15:10; 2Kor 3:6; 1Tim 1:12+ 2 Mi mbulu turkeŋan mi sananŋan boozomen ta kanda miaŋ pa i, na ampizil ndemeyam pa kek. Mi amkamam uraata tiam raama mbulu pakaamŋana som, mi ampagaaba sua toro ma ila raama Anutu sua kini som. Som kat. Iŋgi amzzwe katkat sua ŋonoono men pizin tomtom. Naso tiyamaana la lelen kembei amkamam kat uraata ila Anutu mataana.✡ 2Kor 2:17, 6:4+; 1Tes 2:3+ 3 Ŋonoono, tomtom pakan, zin kembei ta koroŋ sa isekaala ŋgar kizin. Tabe ŋgar kizin ipet pa uruunu ambaiŋana ta amzzo i som. Wal tana titoto zaala tabe ikam zin ma tila len i.✡ 1Kor 1:18, 2:14; 2Kor 3:14 4 Pa merere pakaamŋana ta ikamam peeze pizin tomtom pa mazwaana ti, ni isekaala zin wal tau tiurla som na ŋgar kizin kek. Tanata zin tirao be tikilaala azuŋka ki uruunu ambaiŋana som. Uruunu ambaiŋana tana iso ta kembei: Krisi, ni iswe kat Anutu mburaana, azuŋka, mi mbulu kini ndabokŋana piti.✡ Yo 1:14, 12:31, 14:9; Ep 2:2; Pil 2:6; Kol 1:15; Ibr 1:3 5 Sua ta niam amzzoyaryaara pizin tomtom na, amkamam bekena tomtom tipakur yam pa na som. Niam amkamam sua ta kembei: “Yesu Krisi, ni Merere. Mi ni ikam yam ma amwe mbesooŋo kini, tanata ambesmbeeze piom.”✡ Ŋgo 2:36; 1Kor 3:5; 2Kor 1:24 6 Muŋgu kat, indeeŋe Anutu iur saamba mi toono na, ni iso ta kembei: “Mat sa be iyaara lela zugut leleene.” Anutu tina ta ikam ma mat kini iyaara lela leleyam tomini. Tanata ambot mat pini, mi amute mburaana, azuŋka, mi mbulu kini ndabokŋana ta tere se ki Krisi i.✡ Un 1:3; Mt 4:16; Yo 8:12; 1Pe 2:9
Koroŋ ndabokŋana kat ki Anutu imbot la kuuru toonoŋan lelen
7 Uraata ta amkamam i na, ituyam amrao pa som. Tana koroŋ ndabokŋana ta Anutu iur la leleyam i, ina kembei imbot lela kuuru sorokŋana ta tiurpe pa toono na. Naso amswe Anutu mburaana ta biibi ma ilip na pizin tomtom.✡ 1Kor 2:5; 2Kor 3:5, 12:9
8 Niam na, pataŋana boozomen ikamam yam. Mi tamen ikototo yam som. Amrru zaala. Tamen leleyam ipata kat som. Pa niam amute: Zaala sa kola ipet.✡ 2Kor 1:8, 7:5 9 Tiseseeze motoyam. Mi Anutu, ni ipizil ndemeene piam som. Pataŋana matakiŋa ipunun yam. Tamen ipasaana kat yam som.✡ Mbo 37:24 10 Yoyouŋana ta gorgori kuliyam irre i, ina kembei amgabgaaba Krisi pa meeteŋana kini. Tamen Krisi ipombolmbol yam, mi amendernder mbolŋana, mi ambadbaada pataŋana tana ta ki kuliyam i. Tana amswe kembei ni mataana iyaryaara ma imbotmbot.✡ Ro 8:17; 1Kor 15:31; 2Kor 1:5; Pil 3:10 11 Niam tomtom toono koyam men, mi mburoyam biibi som. Mi gorgori ta ambotmbot su toono ti na, amso ko molo som to ameete pa Yesu zaana. Tamen amendernder mbolŋana mi ambadbaada pataŋana tana. Tana amswe kembei Krisi, ni mataana iyaryaara ma imbotmbot.✡ Mbo 44:23; Ro 8:36; 1Kor 15:31,49 12 Niam iŋgi kembei ambotmbot la naala kezeene pa uraata ta amkamam i. Tamen amuluulu yom be kakam mbotŋana ta ki Anutu i.
13 Sua imbot pataaŋa kek ta kembei:
Nio aŋurla, tanata aŋso sua.✡ Mbo 116:10
Mi niam tomini leyam urlaŋana ta kembei. Tanata amzzoyaryaara uruunu ambaiŋana. 14 Pa niam amute: Ni ta ipei Merere Yesu ma imaŋga mini pa naala na, kaimer ko ipei yam tomini, kembei ta ikam pa Merere Yesu na. Mi ni ko ikam ti ma temender su kereene uunu mi iso: “Kere. Wal tio tis.”✡ Ŋgo 2:24,32; Ro 8:11; 1Kor 6:14; Ep 2:6
15 Pataŋana boozomen ta ambadbaada i, ina be iuulu yom. Naso kampeŋana ki Anutu ila kizin tomtom boozomen. Mi zin ko lelen ambai pa Anutu, mi tipakurkur zaana, mi iseeŋge iseeŋge ma ila.✡ 2Kor 1:3+; Kol 1:24; 2Tim 2:10
Paulus ikam ŋgar biibi pa koroŋ ta tarao be tere som
16 Tana niam irao leleyam ipata mi amzem uraata tiam na som. Ŋonoono, kuliyam mat kana ikamam be isaana. Mi leleyam na, aigule ta boozomen Anutu ipombolmbol yam, mi ikamam leyam mburoyam popoŋana.✡ Mbo 103:5; Ro 7:22; Ep 3:16; Kol 3:10 17 Pataŋana boozomen ta izze tiam i, na amre kembei bibip som. Mi ko imbot rimen ŋonoono, to imap. Tamen pataŋana boozomen tana ko iuulu yam be ambot raama Anutu lela azuŋka kini leleene ma alok. Tana koroŋ ndabokŋana tabe amkam i, ina ilip kat pa pataŋana tiam ta boozomen.✡ Mbo 30:5; Mt 5:12; Ro 8:17+; 1Pe 1:6+ 18 Tana niam amkam ŋgar pa koroŋ ta tere ki matanda i som. Amkam ŋgar pa koroŋ ta tarao be tere som. Pa koroŋ ta tere ki matanda i, ko imbot rimen to imap. Mi koroŋ ta tarao be tere som, ina imbotmbot ma alok.✡ Ro 8:24; 2Kor 5:7; Ibr 11:1+

- 2 Korin
- <
- 4
- >

✡4:1: 1Kor 15:10; 2Kor 3:6; 1Tim 1:12+

✡4:2: 2Kor 2:17, 6:4+; 1Tes 2:3+

✡4:3: 1Kor 1:18, 2:14; 2Kor 3:14

✡4:4: Yo 1:14, 12:31, 14:9; Ep 2:2; Pil 2:6; Kol 1:15; Ibr 1:3

✡4:5: Ŋgo 2:36; 1Kor 3:5; 2Kor 1:24

✡4:6: Un 1:3; Mt 4:16; Yo 8:12; 1Pe 2:9

✡4:7: 1Kor 2:5; 2Kor 3:5, 12:9

✡4:8: 2Kor 1:8, 7:5

✡4:9: Mbo 37:24

✡4:10: Ro 8:17; 1Kor 15:31; 2Kor 1:5; Pil 3:10

✡4:11: Mbo 44:23; Ro 8:36; 1Kor 15:31,49

✡4:13: Mbo 116:10

✡4:14: Ŋgo 2:24,32; Ro 8:11; 1Kor 6:14; Ep 2:6

✡4:15: 2Kor 1:3+; Kol 1:24; 2Tim 2:10

✡4:16: Mbo 103:5; Ro 7:22; Ep 3:16; Kol 3:10

✡4:17: Mbo 30:5; Mt 5:12; Ro 8:17+; 1Pe 1:6+

✡4:18: Ro 8:24; 2Kor 5:7; Ibr 11:1+

© 1996 BSPNG