- 1 Tesalonika
- <
- 1
- >

Ro Mataana Kana Ta Paulus Ibeede Pizin Tesalonika
1
1 Nio Paulus. Niamŋan Silas mi Timoti ambeede ro ti ima piom wal ki kar Tesalonika ta kesekap la ki Tamanda Anutu mi Merere Yesu Krisi, mi kombotmbot lela lupŋana ki Krisi na.✡ Ŋgo 17:1-13
Anutu ko ikampe yom, mi imboro yom ma kombot ambai. Ŋonoono.
Paulus, ni leleene ambai kat pa mbulu kizin Tesalonika
2-3 Mazwaana ta boozomen na, niam taiŋgi leleyam ambai kat pa Tamanda Anutu, mi ampakurkuri piom ta boozomen. Pa gorgori ta amkamam suŋŋana pini na, motoyam ilala pa mbulu tiom. Niom tina, urlaŋana tiom ipiyotyooto uraata ambaimbaiŋan. Mi ku'urur kat leleyom pizin tomtom, tabe kembelmbel uraata pizin. Mi ku'urur motoyom pa miiliŋana ki Merere kiti Yesu Krisi, tabe kemendernder mbolŋana ma kombotmbot.✡ 1Kor 13:13; Ga 5:6; Kol 1:4+; 1Tes 4:13+
4 O niom toŋmatiziŋ tiam, Anutu, ni leleene piom ilip. Mi niam amute: Ni ipeikat yom ma kewe lene kek.✡ 2Tes 2:13 5 Pa indeeŋe ta amsoyaara uruunu ambaiŋana piom na, amkam sua tiam men piom som. Bubuŋana Potomŋana ipombol sua tiam ma ima raama mburaana, mi amzzo raama leleyam iurla kat. Mi mbulu ta amkamam la mazwoyom bekena amuulu yom, ina tomini, niom kuute.✡ Ro 1:16+; 1Kor 2:4+, 4:20 6 Mazwaana tana, pataŋana biibi kat indeeŋe yom. Tamen kakan la sua tiam, mi Bubuŋana Potomŋana ikam ma leleyom ambai kat. Tana amre yom kembei kototo yam pa mbulu tiam, mi kototo Merere tomini.✡ Ŋgo 17:1-9; 1Kor 4:16+
7 Tana niom kewe kin ambaiŋana pizin urlaŋana kan ta timbot irao Masedonia mi Akaia na, be kapatooŋo zin pa mbulu ta Merere leleene pa i.✡ 1Tes 4:10 8 Niom kembei keleŋkeleŋ ta itaŋ ma kalŋaana biibi. Pa kewe zaala pa sua ki Merere ma ila ma irao Masedonia mi Akaia kek. Mi tina men som. Lele ta boozomen tileŋ uruyom kek kembei kuurla ki Anutu. Tana niam leyam sua sa be amso pizin mini som. Pa uruyom ta tileŋ kek.✡ Ro 1:8 9 Tana mbulu tau kakam piam indeeŋe ta ama ma itiŋan tombotmbot na, tomtom boozomen tiwidit mbol pa ma amleŋleŋ. Mi tizzo pa mbulu tiom tau kipizil kat ndemeyom pizin merere pakaamŋan, mi kotooro leleyom ila ki Anutu ŋonoono ta mata yaryaaraŋana i, mi kembesmbeeze pini.✡ Ŋgo 14:15; 1Kor 12:2 10 Mi iŋgi kazza Lutuunu Yesu tau Anutu ipei i ma imaŋga pa naala na, be imiili ma imar mini. Ni kola izem saamba mi isu be ikamke iti pa Anutu kete malmalŋana kini tabe ipet pa kaimer i.✡ Ro 5:9; Pil 3:20; 1Tes 5:9; Tit 2:13

- 1 Tesalonika
- <
- 1
- >

✡1:1: Ŋgo 17:1-13

✡1:2-3: 1Kor 13:13; Ga 5:6; Kol 1:4+; 1Tes 4:13+

✡1:4: 2Tes 2:13

✡1:5: Ro 1:16+; 1Kor 2:4+, 4:20

✡1:6: Ŋgo 17:1-9; 1Kor 4:16+

✡1:7: 1Tes 4:10

✡1:8: Ro 1:8

✡1:9: Ŋgo 14:15; 1Kor 12:2

✡1:10: Ro 5:9; Pil 3:20; 1Tes 5:9; Tit 2:13

© 1996 BSPNG