- Epesus
- <
- 3
- >

3
Paulus, ni le uraata be iswe ŋgar turkeŋana ki Anutu pizin wal ta Yuda somŋan i
1 Nio Paulus. Iŋgi tiur yo ma aŋbotmbot lela ruumu sanaana ti paso, aŋbesmbeeze pa Yesu Krisi mi aŋkamam uraata bekena aŋuulu yom wal ta Yuda som na. ✡Ep 4:1; Pil 1:7; Plm 13,16; Kol 4:3; 2Tim 1:8; Plm 1,9 2 Anutu, ni ikampe yo mi iur uraata imar nomoŋ be aŋso yom pa muŋaiŋana mi kampeŋana kini. Uruŋ na, niom ko keleŋ risa kek. ✡Ŋgo 9:15; 1Kor 4:1; Ga 2:7; Kol 1:25 3 Niom kuute: Anutu iswe ŋgar kini turkeŋana pio. Ka sua pakan, ta iŋgi aŋbeede ma ima i. ✡Ŋgo 22:17,21, 26:16+; Ga 1:11+; Ep 1:9+; Kol 1:26 4 Mi so kapaata, nako kikilaala kembei nio aŋbot mat pa ŋgar kini turkeŋana. Ŋgar tana iso pa Krisi tau. 5 Ta muŋgu mi imar na, Anutu iswe kat ŋgar tana pizin tomtom som. Mi koozi na, Bubuŋana iswe piam ŋgoŋana potomŋoyam ki Anutu mi Anutu kwoono bizin pakan ma imbot mat kek. ✡Ŋgo 10:28; 2Pe 1:21 6 Ŋgar tana iso ta kembei: Zin wal ta Yuda somŋan i, sombe tisekap la ki Krisi, na uruunu ambaiŋana ko iwe zaala pizin be ziŋan zin Yuda zan pa matamur ki Anutu, mibe tiparlup zin ma tiwe wal tamen, mi tikam koroŋ ambaiŋana ta muŋgu Anutu imbuk sua pa na. ✡Ga 3:14, 3:28+; Ep 2:13+
7 Mi nio na, Anutu itunu mburaana ta ikam uraata pio, mi ikampe yo biibi, mi iur uruunu ambaiŋana tana imar nomoŋ be aŋwe mbesooŋo pa. ✡Ro 1:5; 1Kor 4:1; Kol 1:23+ 8 Ŋonoono, nio ti sorokŋoŋ ŋonoono. Aŋbot kaimer kat pa Anutu wal kini ta boozomen. Tamen Anutu ikampe yo biibi, mi iur uraata ti imar nomoŋ be aŋso zin wal ta Yuda somŋan i pa Krisi mbulu kini ndabokbokŋan ta boozomen. Mbulu kini tana, iti tarao be takam ŋgar pa ma imap na som. ✡Ŋgo 9:15; 1Kor 15:9+; Ga 1:16; 1Tim 1:13+ 9 Mi Anutu iur yo be aŋpaute zin tomtom pa zaala tau ni ikam ma ŋgar kini turkeŋana iur ŋonoono. Pa ta muŋgu mi imar indeeŋe koozi na, Anutu ta iur koroŋ ta boozomen ma tipet na, iswe zaala tana som. Mi koozi, ni iswe ma ipet mat kek. ✡Ro 16:25+ 10 Ni ikam ta kembei paso, ni leleene be zin aŋela zanŋan mi zin bubuŋana mburanŋan ta timbotmbot sala maŋaanaŋana na, tire mar piti tomtom tau tombot lela lupŋana ki Krisi i. Naso ŋgar kizin ipet, mi tikilaala Anutu ŋgar kini matakiŋa boozomen ta ndabokbokŋan ma ilip na. ✡Ro 11:33; Ep 1:21; 1Pe 1:12 11 Tana mbulu ta boozomen ti, ina ito Anutu itunu ŋgar kini ta leleene iur pa ta muŋgu kek, indeeŋe saamba mi toono ipet zen na. Mi Merere kiti Yesu Krisi iwe zaala pa, ta iŋgi iur ŋonoono kek. 12 Tana iti sombe tesekap la ki Krisi mi tuurla kini, inako tomoto be tagarau Anutu mi toso sua kiti ila kini som. Pa kosa sa ipakaala iti pini mini som. ✡Yo 14:6; Ro 5:2; Ep 2:18; Ibr 4:16, 10:19 13 Tana ŋonoono, pataŋana ta ikamam yo i, iŋgi aŋbaada piom tau. Mi aŋso aŋpombol yom ta kembei: Leleyom ipata pa pepe. Kemender mbolŋana, mi niyom se pa. ✡Pil 1:13+; Kol 1:24
Suŋŋana ki Paulus
14 Nio aŋkam ŋgar pa koroŋ ta boozomen tana, tabe aŋlek kumbuŋ pa Tamanda Anutu mi aŋso aŋsuŋ piom. 15 Pa ni zaana ta ise ki wal kini ta boozomen. Zin ta timbotmbot saamba a, mi zin ta timbotmbot toono na tomini. ✡Ep 1:10; Pil 2:9+ 16 Mi ni irao kat pa koroŋ matakiŋa boozomen ta ndabokbokŋan mi zanŋan. Tana itunu ko ikam mburaana piom, mi izeebe yom pa Bubuŋana. Naso ipombol kat leleyom. ✡2Kor 4:16 17 Mi ni ko ikam yom ma kuurla kat. Naso Krisi itu sula leleyom. Mi ko ikam yom ma kikiskis kat mbulu ki kuur leleyom pizin tomtom mi Anutu, kembei ta ke uraana irokiskis toono na. Nio leleŋ be kombol se mbulu tana, kembei ruumu imbol se kitiimbi. ✡Yo 14:23; Kol 1:23, 2:7 18 Naso niomŋan Anutu wal kini potomŋan ta boozomen karao be kakam kat ŋgar pa muŋaiŋana ki Krisi, mi kikilaala babaŋana kini ta kembei: Ina ila ma ila, mi isala ma isala, mi isula ma isula kat ta meleeba na. ✡Mbo 103:11 19 Mi so kembei, nako kikilaala kat muŋaiŋana kini. Tamen ko som. Pa ina ilip kat pa iti tomtom ŋgar kiti. Mi ina zaala tabe Anutu itunu izeebe iti mi lelende bok kat pa mbulu kini ndabokbokŋan ta boozomen. ✡Yo 1:16; Ro 10:11+; Kol 2:2,9+
20 Tana iti tapakuri. Pa mburaana ta ikamam uraata la lelende i, na biibi ma biibi kat. Tana koroŋ pareiŋana ta so tiwi i pa, som takam ŋgar pa men, na ni irao be ikam. Mi ni irao be ikam koroŋ pakan isala ki ma ilip kat. Pa ni itat pa kosa sa na som. ✡Ro 16:25; 1Kor 2:9+; Kol 1:29 21 Tana iti ta tombot lela lupŋana ki Krisi i, itiŋan Krisi itunu ko tezzwe Anutu zaana ma mbulu kini ndabokŋana, mi iseeŋge iseeŋge ma ila. Ŋonoono. ✡Ro 11:36, 16:27; Ibr 13:21

- Epesus
- <
- 3
- >

✡3:1: Ep 4:1; Pil 1:7; Plm 13,16; Kol 4:3; 2Tim 1:8; Plm 1,9

✡3:2: Ŋgo 9:15; 1Kor 4:1; Ga 2:7; Kol 1:25

✡3:3: Ŋgo 22:17,21, 26:16+; Ga 1:11+; Ep 1:9+; Kol 1:26

✡3:5: Ŋgo 10:28; 2Pe 1:21

✡3:6: Ga 3:14, 3:28+; Ep 2:13+

✡3:7: Ro 1:5; 1Kor 4:1; Kol 1:23+

✡3:8: Ŋgo 9:15; 1Kor 15:9+; Ga 1:16; 1Tim 1:13+

✡3:9: Ro 16:25+

✡3:10: Ro 11:33; Ep 1:21; 1Pe 1:12

✡3:12: Yo 14:6; Ro 5:2; Ep 2:18; Ibr 4:16, 10:19

✡3:13: Pil 1:13+; Kol 1:24

✡3:15: Ep 1:10; Pil 2:9+

✡3:16: 2Kor 4:16

✡3:17: Yo 14:23; Kol 1:23, 2:7

✡3:18: Mbo 103:11

✡3:19: Yo 1:16; Ro 10:11+; Kol 2:2,9+

✡3:20: Ro 16:25; 1Kor 2:9+; Kol 1:29

✡3:21: Ro 11:36, 16:27; Ibr 13:21

© 1996 BSPNG